Pɛl 17
1
Gɔaa ni mi̱eth kua̱n mi muam bitdä,
kä mi̱eth mi di̱i̱t mi te
rɛydɛ kɛ ruac.
2
Kuany mi pɛl bɛ gat mi
thil luth ruac,
kä bikɛ nyinkɛ da̱a̱k
ce̱tkɛ däman.
3
Kä da̱a̱p kɛnɛ ciɛk in bo̱r
ɣɔ̱a̱nkɛ kɛ kɛ mac,
kä lo̱c nath ɣɔ̱a̱nkɛ kɛ
ɛ Kuoth Nhial.
4
Ram mi gua̱n dueeri liŋɛ laat
ji̱ jiäkni,
kä gua̱n kacä liŋɛ ni laat
nɛɛni tin kaŋkɛ naath.
5
Kä ram yɔŋ can kuethɛ ni Cääkdɛ.
Kä ram tɛth lɔcdɛ kɛ riɛk
ran ba duäc.
6
Tɛth lo̱c dɔŋni kɛ gaat gankiɛn,
kä liak gan ɛ gua̱nikiɛn.
7
Ruac mi gɔaa /cɛ rɔ lot kɛ dɔ̱a̱r,
kä bi ruac kacä kulɛ tëë di
kɛ rueec!
8
Kä kök ce̱tdɛ kɛ kuoth
kä ram in tho̱p jɛ.
Kɛ ɣöö lätdɛ gua̱thni diaal.
9
Kä ram päl kuëth go̱rɛ ni nhök,
kä ram nyɔk ni jɛ kɛ la̱t
däkɛ ni määth.
10
Kä luek wëë lɔɔc raam
mi ŋäc ŋɔak,
kä wëë lɔɔc dɔ̱rä ca duäc
nikä kuɔ̱r.
11
Kä ram mi gua̱n jiäkni
go̱rɛ ni ko̱r,
kä ba jɛ jäk kä ram mi
thil pälikä.
12
Gɔaa ni ɣöö dee raan röm
kɛ ŋuɔ̱ɔ̱t lɛ̈t mi tuuk dɛykɛ,
kä römdu kɛ dɔ̱a̱r mi lät
nyin dɔ̱ɔ̱rädɛ.
13
Kä mi wä raan mi gɔaa col
kɛ mi jiääk,
/ci mi jiääk dhɔrɛ bi päl.
14
Tuk gaak ce̱tdɛ kɛ tööl këk,
mi rialkɛ ikä a /kenɛ ni
lɛny raar.
15
Ram päl jiäk thi̱n kɛnɛ ram lät
gua̱n cuŋni a jiäk,
kɛn diaal jiäkɛ
kä Kuoth Nhial.
16
Ɛŋu rɔm ram mi dɔ̱a̱r yio̱w ti
derɛ kɔk ni gɔ̱a̱r ɔ,
kä thilɛ jɛ ca̱r?
17
La nhɔakɛ määth gua̱thni diaal,
kä dɔ̱ŋ la jiäk däman ran bä.
18
Kä ram mi thil ca̱r luäkɛ
ram mi dɔ̱ŋ,
kä gaŋɛ gua̱n thieekädɛ.
19
Kä ram nhɔk ni gak nhɔkɛ
ni duer,
kä mi tääthi thi̱i̱k mi bäär
go̱o̱ri ni riɛk.
20
Kä ram caar ti jiäk /cɛ rɔ rep,
kä ram lat ti jiäk pɛnɛ rikä.
21
Gat mi dhɔ̱ŋ dhɔ̱ŋ ɛ riɛk
kä gua̱n,
kä gat mi dɔ̱a̱r thilɛ gua̱n
tɛ̈th lɔaac.
22
Lɔc mi gɔaa ce̱tdɛ
kɛ wäl pua̱a̱ny,
kä ram jiäk lɔcdɛ
ɛ ko̱o̱k cɔ̱ɔ̱ni.
23
Ram mi nyua̱n la nhɔkɛ kök gekä,
kä la lo̱kɛ duɔ̱ɔ̱p cuŋni.
24
Kä ram mi ŋäc ŋɔak la läthɛ
pɛl lɔɔcdɛ,
kä ram mi dɔ̱a̱r wi̱el nyinkɛ
rɛy ɣɔaa.
25
Kä gat mi dɔ̱a̱r ɛ can kä gua̱n,
kä ɛ riɛk kä man.
26
/Cɛ gɔaa ɛn ɣöö mooci ram
mi tekɛ cuɔ̱ŋ karaam,
kä ma̱c ji̱ cuŋni ɛ duer.
27
Kä ram ŋäc ŋɔak tiitdɛ rieetkɛ,
kä nɛy tin la bit, bitkɛ
kɛ ca̱r lɔaac.
28
Kä dɔ̱a̱r mi bit pɛlɛ,
kä mi tiitdɛ lɛpdɛ ŋäcɛ ŋɔak.
